Predkladacia správa

        Návrh Stratégie nákupu slovacík múzejnej a galerijnej hodnoty sa predkladá na  základe Plánu práce vlády SR na rok 2008, úloha č. 9 na mesiac september 2008 a v súlade  
s Programovým vyhlásením vlády SR na roky 2006 – 2009, kde sa v časti 6. Kultúra okrem iného hovorí: „Vláda SR posúdi účinnosť existujúcich predpisov v oblasti predaja, vývozu a dovozu starožitností a predmetov vysokej umeleckej hodnoty. V súvislosti s možnosťou návratu diel múzejnej a galerijnej hodnoty, ktoré majú svoj pôvod na Slovensku, vláda SR vytvorí finančnú rezervu, z ktorej by bolo možné zakúpiť na dražbách v zahraničí slovaciká do štátnych zbierok“.  
        Pôvodne bola problematika nákupu slovacík múzejnej a galerijnej hodnoty v zahraničí súčasťou prípravy zákona o vývoze a dovoze kultúrnych tovarov, ktorý MK SR pripravuje  
v súlade s programovým vyhlásením vlády SR. Počas prípravy tohto právneho predpisu  
(na základe diskusií na zasadnutiach pracovnej skupiny, ktorá bola vytvorená ako poradný orgán pri príprave právnych predpisov na ochranu súčasti kultúrneho dedičstva a po konzultáciách s Ministerstvom financií SR) sa ukázalo, že je potrebné oddeliť prípravu právneho predpisu, upravujúceho dovoz a vývoz kultúrneho tovaru a prípravu stratégie nákupu slovacík múzejnej a galerijnej hodnoty v zahraničí – ich legislatívne ukotvenie, finančné zdroje, správu a režim osobitnej záchrannej rezervy na nákup slovacík v zahraničí. Táto pôvodne uvažovaná finančná rezerva by v konečnom dôsledku mala mať podobu osobitného programového prvku v rámci rozpočtovej kapitoly MK SR. 
        Zámerom predkladaného materiálu je stanovenie prioritných cieľov v oblasti nákupu slovacík múzejnej a galerijnej hodnoty v zahraničí, t. j. stanovenie jednotlivých krokov a postupov pri zabezpečovaní zmapovania výskytu slovacík v zahraničí a ich  monitorovania na trhu so starožitnosťami ako aj určenie zodpovedných subjektov na zabezpečenie realizácie uvedeného nákupu. Súčasťou materiálu je SWOT analýza poukazujúca na silné a slabé stránky, príležitosti a ohrozenia spojené s problematikou nákupu slovacík v zahraničí a návrh systémových a operatívnych opatrení, ktorých realizáciou sa zabezpečí plnenie prioritných úloh vyplývajúcich z predkladaného materiálu.  
        Predmetom múzejnej a galerijnej hodnoty sa na účely tohto materiálu sa rozumie pôvodný hmotný alebo duchovný doklad, ktorý má schopnosť priamo alebo sprostredkovane vypovedať o vývoji prírody alebo spoločnosti a má trvalý historický, kultúrny, umelecký alebo vedecký význam.   
        Slovacikom sa na účely tohto materiálu rozumie predmet múzejnej hodnoty a galerijnej hodnoty, ktorý sa podľa autorstva, jazyka, obsahu, miesta nálezu, vyhotovenia, vydania a podobne týka Slovenska alebo slovenského národa a v súčasnosti je uchovávaný v zahraničí.  
        Návrh materiálu nepredpokladá negatívne dopady na verejné financie. Napriek uvedenému sa však predkladá doložka finančných, ekonomických, environmentálnych vplyvov a vplyvov na zamestnanosť a podnikateľské prostredie.